SKRIFTLIG FORESPØRGSEL E-1564/02

af Olivier Dupuis (NI) til Kommissionen

(3. juni 2002)

Om: Situationen i det sydlige Mongoliet

Siden Folkerepublikken Kina invaderede og besatte det sydlige Mongoliet i 1947, har dette været udsat for en brutal kolonipolitik fra Peking-myndighedernes side. Befolkningen i dette land, som traditionelt er nomader og lever af deres dyr, har været udsat for en ekstremt hård undertrykkelse af både politisk og kulturel karakter, som har kostet titusinder af mennesker livet. Set ud fra et samfundsøkonomisk synspunkt har Peking påtvunget den mongolske befolkning en levemåde som fastboende baseret på intensiv agerdyrkning. Resultatet heraf er, at 81 % af græsningsarealerne er omdannet til ørken.

Som reaktion på denne økologiske og menneskelige katastrofe har Folkerepublikken Kina de seneste år ført en såkaldt miljø-indvandrerpolitik (environmental immigration, på kinesisk: Sheng Tai Yi Min), der officielt har til formål at braklægge græsningsarealerne og skåne økosystemet, og som konkret vil resultere i en tvangsflytning af den mongolske befolkning, der stadig lever på den fædrene jord, til by- og landområder, der primært bebos af den oprindelige Han-befolkning. Over 160 000 mongoler er allerede blevet tvunget til at forlade deres jord og slå sig ned i områder, hvor de er blevet frataget alt.

Har Kommissionen kendskab til de dramatiske konsekvenser af den førte politik med intensiv agerdyrkning i det sydlige Mongoliet og de tragiske menneskelige konsekvenser af den nævnte miljø-indvandrerpolitik? Hvilke konkrete initiativer vil Kommissionen tage for at få Peking-myndighederne til at opgive deres kolonipolitik i det sydlige Mongoliet, som betyder en økologisk katastrofe og menneskelig tragedie for den mongolske befolkning? Vil Kommissionen gøre offentligheden bekendt med den førte ekspropriationspolitik og støtte kravene om, at jorden gives tilbage til dens retmæssige ejere?

Svar afgivet på Kommissionens vegne af Christopher Patten

(4. juli 2002)

Som det ærede medlem vil vide, er menneskerettighederne placeret højt på Unionens prioriteringsliste og står i centrum for Unionens forbindelser med tredjelande.

Unionen bringer menneskerettighedsspørgsmål på bane over for de kinesiske myndigheder ved enhver tænkelig lejlighed og inden for rammerne af den menneskeretsdialog mellem Unionen og Kina, der blev indledt i 1996. Hovedvægten er lagt på at opnå håndgribelige resultater på de områder, vi selv lægger størst vægt på: religionsfrihed, ytringsfrihed, bekæmpelse af systemkritikere, dødsstraf, afskaffelse af vilkårlige fængslinger, ratifikation og implementering af FN-aftaler, implementering af den fælles hensigtserklæring med Højkommissariatet for Menneskerettigheder og beskyttelse af mindretalsrettigheder overalt i Kina.

I den sammenhæng har Unionen rejst spørgsmålet om den mongolske aktivist Hada, der har været fængslet siden 1996 anklaget for separatisme. Desuden har den givet udtryk for, at den kinesiske straffelov, der straffer alle former for separatisme, også ikke-voldelig separatisme, strider mod FN's aftaler på menneskerettighedsområdet.

Kommissionen har imidlertid intet kendskab til den tvangsflytning via ekspropriation af jord tilhørende folk i det sydlige Mongoliet, som det ærede medlem henviser til, og vil gerne modtage eventuelle detaljerede oplysninger.